Aisha Huang a yɛnim sɛ wadi akotene yie wɔ Galemsey mu, na ɛno nti wɔkyeree no bɔɔ no kɔɔ ne man so afe 2017 mu, na anso hɔ ara wɔasane ahunu no ɔman Ghana mu wɔ saa kwan korɔ no ara so wɔ afe 2022 yi ara mu a ama n’asɛm akɔdi asɛnnibea no, ɛnnora, Ahinime 24, 2022 na kɔɔto sane tenaa n’asɛm no so.
Asɛnnibea hɔ na ɛrebɛda adi sɛ nkrataa ahodoɔ a Mmaranimfoɔ panin a ɔgyina mu redi asɛm no tia Aisha Huang de rebɛdi adanseɛ sɛ ampa, Aisha di fo no nnya nyɛɛ krado.
Saa asɛm yi anyɛ Nkrabeah Effah Dartey, mmaranimfoɔ a ɔgyina mu ma Aisha Huang no abodwo ɛsiane sɛ, Mmaranimfoɔ panin, Alfred Tuah Yeboah yi ara kaa no wɔ asɛnnibea hɔ wɔ asɛnnie a atwam no mu wɔ Ahinime 11, 2022 sɛ n’ahoboa asi, na adanseɛ nkrataa ahodoɔ a ɔde bɛdi dwuma no nyinaa nso ayɛ krado.
Yei ne deɛ ɔkaeɛ, “Berɛ a ɛtwa toɔ a yɛhyiaa mu no Mmaranimfoɔ panin yi maa yɛn aso tee sɛ wayɛ krado. Afei a yɛahyiam wɔ ha yi ɔse n’ahoboa nsiiɛ. Mepa wo kyɛw, mepɛ sɛ wogyaa no kɔsi sɛ mesi deɛ mesrɛɛ no saa da no ara so bio. Yi no firi afiase ma ɔnne ne ho kɔsi sɛ yɛbɛhyia wɔ asɛnnibea ha bio.”
Ɔtemmuafoɔ Justice Lydia Marfo buaa no sɛ tebea a amma no anye n’abisadeɛ yi antom no nsesaeɛ, yei nti n’adwene nso nsesaeɛ sɛ ɔbɛgye n’abisadeɛ no atom.
Adanseɛ nkrataa a ɛnyɛɛ krado no da nkyɛn a, ɔtemmuafoɔ yi sane hunuu sɛ kasankyerɛaseni a ɔbɛkyerɛ Chinafoɔ kasa yi mu no nni asɛnnibea hɔ. Wɔkyerɛ mu a, kasankyerɛaseni yi afiri ɔman yi mu kakra. Wɔreyɛ nhyehyɛeɛ sɛ wɔbɛpɛ kasankyerɛaseni foforɔ.
Yei nyinaa na ama ɔtemmuafoɔ Justice Lydia Marfo atu asɛnnie no ahyɛ Obubuo 2, 2022. Mmom, wahyɛ mmaranimfoɔ panin Alfred Tuah sɛ ɔmmɔ ne ho mmɔden sɛ ne nsa bɛka n’adanseɛ nkrantaa ahodoɔ no nyinaa ansa na da a wɔde asɛnnie no ahyɛ no aso.
Seesei deɛ, kwaadu ahodoɔ nnan na wɔde abɔ Aisha Huang. Ɛnonom ne ba a ɔsane baa ɔman yi mu wɔ berɛ a wɔabara no wɔ ho, galamsey adwuma a ɔbɛyɛeɛ a mmara mmaa no ho kwan, boa a ɔboaa afoforɔ binom maa wɔde wɔn ho hyɛɛ fam agudeɛtuo adwuma no mu ne amamfrafoɔ binom wamfa mmara kwan so de faa wɔn adwuma.
Saa kwaadu ahodoɔ yi nyinaa mu no, Aisha Huang kyerɛ sɛ ɔnni ɛbiara mu fo. Mmom, ɛyɛ dɛn ara a yɛbɛhunu deɛ asɛnnie no bɛsi.
